पटना सिटी| मेहंदीगंज थाने में तैनात एएसआई सदानंद पासवान को जुआरियों ने पीटकर सोने का लॉकेट झपट लिया। एएसआई ने इस संबंध में आलमगंज थाने में दो युवकों के खिलाफ मामला दर्ज कराया है। एएसआई का डेरा आलमगंज थानाक्षेत्र की गंगा ब्रिज कॉलोनी में है। थाने से ड्यूटी समाप्त कर जब एएसआई घर पहुंचे तब देखा कि 20-25 युवक दरवाजे के पास जुआ खेल रहे हैं। विरोध करने पर जुआरियों ने कहा कि यह मेहंदीगंज नहीं आलमगंज थाना क्षेत्र है। विवाद काफी बढ़ गया। दो युवकों ने वर्दी में रहे एएसआई का गिरेबान पकड़ लिया। मोबाइल झपट कर फेंक दिया। इसके बाद नशे में धुत दो युवकों ने एएसआई को कई थप्पड़ मारे। एएसआई का आरोप है कि युवकों ने गले से सोने का बजरंगबली का लॉकेट भी झपट लिया। फिर यह कहते हुए फरार हुए कि चलो दूसरी जगह पर खेल को चालू रखना है। आलमगंज थाना पुलिस ने बताया कि इस मामले में कन्हैया केवट व मलिया कुमार के खिलाफ एएसआई ने प्राथमिकी दर्ज कराई है।